Wanawake washauriwa kupigania viti vya kisiasa
Language: Swahili | Genre: News

Wanawake washauriwa kupigania viti vya kisiasa 
 
TAMASHA ya Mdahalo wa Watu (PDF) 2020 kuhusu Ushindani na Ushirikiano katika Maendeleo ya Demokrasia ilianza Jumatano, huku wanawake zaidi wakihimizwa kuwania nafasi za uongozi. 
Akitoa hotuba yake ya ufunguzi katika hafla hiyo, Waziri wa Ugatuzi Eugene Wamalwa aliwahimiza wanawake zaidi wabuni vyama vya kisiasa. 
Bw Wamalwa aliwapongeza kinara wa Narc-Kenya Bi Martha Karua na Gavana Charity Ngilu wa Kitui kwa kuwa katika mstari wa mbele katika kupigania demokrasia nchini. 
Bi Ngilu alikuwa miongoni mwa viongozi waliobuni muungano wa Narc mnamo 2002. 
Hafla hiyo imeandaliwa na Kituo cha Demokrasia ya Vyama Vingi Kenya (CMD) 
"Nampongeza Bi Karua kwa kuongoza chama cha kisiasa nchini, jambo ambalo si rahisi. Bi Ngilu pia ni kiongozi shupavu wa kisiasa. Tungependa kuona wanawake zaidi wakiunda na kuongoza vyama vya kisiasa," alisema Bw Wamalwa. 
Aliwahimiza wanawake zaidi wajitokeze na kuwania ugavana, ikizingatiwa kwa sasa kuna magavana wawili; Bi Ngilu na Gavana Anne Waiguru (Kirinyaga). 
Kauli yake iliungwa mkono na Katibu Mkuu wa ODM Bw Edwin Sifuna, aliyewataka wanawake wajikakamue kushiriki kwenye nafasi za uongozi. 
Wakati huo huo, kinara wa ANC, Bw Musalia Mudavadi ameonya kwamba huenda Mpango wa Maridhiano (BBI) ukazua migawanyiko mikubwa, ikiwa viongozi wote hawatapewa nafasi kutoa maoni yao kuhusu mchakato huo. 
Akihutubu jana kwenye mwendelezo wa tamasha hizo jijini Nairobi, Bw Mudavadi alionya kuwa lazima mchakato huo usikitwe kwa viongozi, bali masuala ambayo yatawaunganisha Wakenya. 
"Mjadala wa BBI ni nafasi nzuri ya kuangazia masuala yanayozua migawanyiko baina yetu. Huenda tukashuhudia migawayiko zaidi wakati wa kura ya maamuzi. Inafaa kila mmoja apewe nafasi bila ubaguzi wala mapendeleo yoyote, akasema. 
Kauli yake pia iliungwa mkono na Bi Karua. Spika wa Bunge la Kitaifa Bw Justin Muturi, naye alihimiza vyama vya kisiasa kuweka misingi thabiti itakayovifanya kuwa taasisi huru. 
Alisema kuwa chini ya mazingira ya sasa, vyama vya kisiasa vimekuwa vikihusishwa na watu binafsi, badala ya kuonekana kama taasisi zinazojisimamia. 
Baadhi ya masuala mengine yaliyojitokeza wazi kwenye vikao hivyo ni nafasi ya vijana kwenye vyama vya kisiasa na uwakilishi wa walemavu katika nyadhifa za uongozi. 
Viongozi walikabiliwa na wakati mgumu wakati vijana waliwataka kuelezea kuhusu baadhi ya changamoto zinazowakumba kama vile ukosefu wa ajira, kutowakilishwa kwenye vyama vya kisiasa, kuandamwa kwa kutolipa mikopo ya Bodi ya Elimu ya Juu (HELB) kati ya changamoto zingine.